Komisijos reglamentas (EB) Nr. 2579/98
1998 m. lapkričio 30 d.
nustatantis tekstilės gaminių, kurių kilmės nereikia įrodyti išleidžiant juos į laisvą apyvartą Bendrijoje, sąrašą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. liepos 13 d. Tarybos reglamentą (EB) Nr. 1541/98 dėl tam tikrų tekstilės gaminių, klasifikuojamų kombinuotosios nomenklatūros XI skyriuje ir išleidžiamų į laisvą apyvartą Bendrijoje, kilmės įrodymo ir dėl tokio įrodymo pripažinimo sąlygų [1], ypač į jo 4 straipsnį,
kadangi minėtasis reglamentas numato, kad tekstilės gaminiams ir drabužiams, kuriems netaikomos Bendrijos prekybos politikos specialiosios priemonės ir kurie yra išleidžiami į laisvą apyvartą, gali būti netaikomas reikalavimas įrodyti kilmę, o nuostatose, atleidžiančiose nuo prievolės pateikti kilmės pažymėjimą, turi būti nurodoma turi ar neturi būti pateikiama tokių gaminių kilmės deklaracija;
kadangi, atlikus kruopštų tyrimą, buvo nustatyti gaminiai, kuriems šiuo metu netaikomos specialiosios prekybos priemonės; kadangi pageidaujama išsiversti be reikalavimo įrodyti tokių gaminių kilmę, kai jie yra pateikiami išleidimui į laisvą prekybą Bendrijoje;
kadangi šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Išleidžiamiems į laisvą apyvartą tekstilės gaminiams, išvardytiems šio reglamento priede, netaikomas reikalavimas pateikti kokį nors kilmės įrodymą.
2 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. lapkričio 30 d.